钦定古今图书集成/明伦汇编/官常典/第304卷 > 张光前
## 钦定古今图书集成/明伦汇编/官常典/第304卷 > 张光前

按《明外史》本传：“光前，字尔荷，泽州人。万历三十八年
进士。授蒲圻知县，补安肃。甫两月，擢吏部验封主事，
历文选员外郎、稽勋郎中，乞假去。天启四年，赵南星
为尚书，起为文选郎中。”视事。魏忠贤欲逐南星，假
廷推谢应祥事，矫旨切责南星。时与推应祥者，员外
郎夏嘉遇，非光前也。光前抗疏争之曰：“南星人品事
业，昭灼人耳目。忽奉严旨，责以不公，忠臣窃惑之。选
郎诸曹领袖，尚书臂指，南星所甄别进退，臣实佐之，
功罪与共，乞先赐罢斥。”亦被旨切责。未几，以推乔允
升等代南星，忤忠贤意，削侍郎陈于廷及杨涟、左光
斗籍。光前又抗疏曰：“会推尚书，于廷主议，臣执笔，谨
席槁待罪。”遂贬三秩，调外任。光前操行清严，峻却请
谒。知县石三畏赃私狼籍，得奥援，将授台谏，光前出
之为王官。其党咸侧目。明年，光前兄右布政使光缙
治兵遵化，为奄党门克新所劾，亦削籍。兄弟并以忤
奄去，见称于世。崇祯元年起光禄少卿，不赴。三年起
太常。已，进大理少卿。累疏乞休，及家而卒。